נאום החבר ל. אשכול, ישיבת המרכז 16.2.1930

[מקור: pdf 595, עמוד 49]

נאום החבר ל. אשכול

ישיבת המרכז מיום 16.2.1930

מדברים אצלנו על 2 תכניות – תכנית התיישבות ותכנית כספית, ארלוזורוב מקבל את הראשונה ושולל את השנייה. בכל שנה ובכל קונגרס אנו תובעים התיישבות. אם נבוא עכשיו באותו הדבר, דרישת התיישבות של עשרת אלפים משפחות, אין הדברים האלה עלולים להתקבל. אין בזה משום חידוש. הסוכנות מוכרחה להביא אמצעים. ועלינו לדעת: יש להם תכנית כספית או לא? אם יתברר לנו אחרי יום יומיים שאין להם תכנית כספית, אז עלינו להציעה. אנו מחויבים להביא אתנו תכנית כספית. על כל פנים מחייבים אנו לנסות להמציא תכנית כזאת. נלך מעיר לעיר, מכפר לכפר, ונחפש יהודים שיתגייסו לתכנית זו. לא אבכה גם אם זה ישפיע לרעה על דברים אחרים ולו גם חשובים, כמו חינוך, בריאות וכו'. אם נבוא בתכנית התיישבות בלי תכנית כספית - לא נחדש כלום. כרגע אני מעדיף את הדרישה ליצירת בסיס כספי. אם נבוא בלי זה – פרוש הדבר שלא אמרנו כלום.